
Text rozhodnutia
Súd: Krajský súd Bratislava Spisová značka: 17CoE/70/2012 Identifikačné číslo súdneho spisu: 1505207370 Dátum vydania rozhodnutia: 27. 03. 2013 Meno a priezvisko sudcu, VSÚ: JUDr. Helena Škrinárová ECLI: ECLI:SK:KSBA:2013:1505207370.1 Uznesenie Krajský súd v Bratislave v právnej veci oprávneného: Sociálna poisťovňa, pobočka Bratislava, Záhradnícka 31, Bratislava, proti povinnému: EFEKT v. o. s, Černyševského 17, Bratislava, IČO: 31 319 840, o vymoženie 15,27 eur a o odvolaní oprávneného proti uzneseniu Okresného súdu Bratislava V v Bratislave, č. k. 35E/657/2005 - 4 zo dňa 31.03. 2005, takto r o z h o d o l : Krajský súd v Bratislave uznesenie Okresného súdu Bratislava V v Bratislave, č. k. 35E/657/2005 - 4 zo dňa 31.03.2005 z r u š u j e a vec vracia súdu prvého stupňa na ďalšie konanie. o d ô v o d n e n i e : Súd prvého stupňa napadnutým uznesením zamietol návrh oprávneného na nariadenie výkonu rozhodnutia a rozhodol, že žiaden z účastníkov nemá právo na náhradu trov konania. V odôvodnení uviedol, že návrhom zo dňa 29.3.2005 sa oprávnený domáhal nariadenia výkonu rozhodnutia na základe právoplatnej a vykonateľnej (ku dňu 3.11.2001) blokovej pokuty vydanej Sociálnou poisťovňou č. k. 4106/2001, no s poukazom na ustanovenie § 88 ods. 1, zák. č. 372/1990 Zb. trojročná lehota na vymáhanie uloženej povinnosti uplynula 3.11.2004, a keďže oprávnený podal svoj návrh po tejto lehote, súd jeho návrh zamietol. Proti uzneseniu súdu prvého stupňa podal oprávnený riadne a včas odvolanie, v ktorom odvolaciemu súdu navrhol, aby rozhodnutie súdu prvého stupňa zrušil a vec vrátil na ďalšie konanie. Uviedol, že súd prvého stupňa sa pri posudzovaní včasnosti podania návrhu spravoval nesprávnym predpisom, nakoľko v danom prípade treba aplikovať ustanovenie § 147 ods. 3 zák. č. 461/2003 Z. z., podľa ktorého je premlčacia doba pre právo vymáhať poistné šesť rokov odo dňa právoplatnosti rozhodnutia, ktorým sa poistné predpísalo. Odvolací súd prejednal vec podľa § 212 ods. 1 O.s.p., § 214 ods. 2 O.s.p. bez nariadenia pojednávania a dospel k záveru, že napadnuté uznesenie nie je vecne správne, nakoľko súd prvého stupňa nepoužil správne ustanovenie právneho predpisu, čím vec nesprávne právne posúdil. Podľa § 24 ods. 2 zák. č. 274/1994 Z. z. o Sociálnej poisťovni právo vymáhať poistné na nemocenské poistenie a dôchodkové zabezpečenie sa premlčí za šesť rokov odo dňa nadobudnutia právoplatnosti rozhodnutia alebo platobného výmeru (ďalej len "rozhodnutie"), ktorým sa toto poistné predpísalo. Podľa § 30 zák. č. 274/1994 Z. z. o Sociálnej poisťovni pre poplatok za nesplnenie oznamovacej povinnosti, penále a pokuty platia primerane ustanovenia o poistnom. Odvolací súd pri posúdení dôvodu odvolania a posúdenia včasnosti podania návrhu vychádzal v súlade so stanoviskom správneho kolégia Najvyššieho súdu Slovenskej republiky č. Snj 84/02 z ustanovení zákona č. 274/1994 Z.z. o Sociálnej poisťovni, ktorý bol platný a účinný v čase vzniku nároku oprávneného podať návrh na výkon rozhodnutia, teda v čase právoplatnosti a vykonateľnosti Platobného výmeru č. XXXX/XXXX ku dňu 3.11.2001. Odvolací súd s poukazom na ustanovenie § 24 ods. 2 v spojení s ustanovením § 30 zák. č. 274/1994 Z. z. je toho názoru, že návrh na výkon rozhodnutia bol podaný včas dňa 24.3.2005 v zákonnej šesťročnej premlčacej lehote, ktorá začala plynúť dňa 3.11.2001 a uplynula 3.11.2007, teda vyše dva roky pred skončením prekluzívnej lehoty stanovenej zákonom. Z uvedených dôvodov odvolací súd podľa § 221 odsek 1, písm. h) O. s. p. zrušil napadnuté uznesenie súdu prvého stupňa a podľa odseku 2 tohto ustanovenia vec vrátil súdu prvého stupňa na ďalšie konanie. Toto rozhodnutie prijal Krajský súd v Bratislave v senáte pomerom hlasov 3 : 0 (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 1. mája 2011). Poučenie: Proti tomuto uzneseniu odvolanie nie je prípustné.

